בית דינוב
רבינו צבי אלימלך מדינאב בעל "בני יששכר"
הגה"ק רבינו צבי אלימלך שפירא זצ"ל נולד בשנת תקמ"ג לאביו הרבני מו"ה פסח לאנגזאם ז"ל מק"ק יאווארניק במדינת גאליציא ולאמו שהיתה בת אחותם של הרה"ק האלקי רבינו אלימלך מליזענסק זי"ע בעל נועם אלימלך והרה"ק משולם זושא מאניפולי זי"ע, ואכן נולד רבינו זי"ע מברכתו והבטחתו של קדוש דודו הרבי ר' אלימלך זי"ע אשר אחרי ששיכלה אמו כמה מבניה הבטיח לה כי הפעם יולד לה בן זכר שישאר בחיים ויאיר את העולם בתורתו וקדושתו.
והנה כבר משחר טל ילדותו התנכר הנער וכל רואיו הכירו בו כי קדוש מרחם אמו הוא ועד מהרה הצטיין במחו החריף ושכלו החדה באשר עלה ונתעלה על כל בני גילו ונראה בעליל כי זה הקטן לגדול יהיה רב ועצום בישראל כי עודנו ילד כבן שש כבר ידע את המחזור בעל פה ושאר דברים קדושים היו שגורים על פיו מבת זכרונו שהי' הפלא ופלא וכל מה שראה בעיניו תפס מהרה ובראי' בעלמא קנה. 
בימי נערותו למד אצל הרב החסיד רבי לייזער מחמעלניק זצלל"ה ושקד בתורה הקדושה בשקידה רבה ונפלאה, לא נתן לעיניו שינה ולעפעפיו תנומה והמית עצמו באהלה של תורה מתוך קדושה וטהרה נפלאה בנגלה ונסתר כל רז לא אניס ליה, ובהגיעו לפרק האיש מקדש נשא את ב"ג בת הרבני הנגיד מו"ה שמואל מטשיטש ז"ל. 
ובימי עלומיו בהיותו סמוך על שלחן חותנו נכספה וגם כלתה נפשו לחצרות ה' להסתופף בצל צדיקים וקדושי הארץ ושאב מים מבאר תורתם של הצדיקים הקדושים רבי משה סופר מפשווארסק זי"ע, רבי יהושע מדינוב זי"ע, הרה"ק החוזה מלובלין, רבי ישראל המגיד מקאזניץ זי"ע ואצל עוד שאר צדיקי וקדושי ארץ, אמנם את עיקר הדרכתו ולמודו בתורת החסידות תורת הבעל שם קבל ממורו ורבו המובהק הרה"ק רבינו מנחם מענדל מרימאנוב זי"ע אשר בו דבק בכל לבבו ונפשו ואליו נקשר והוא היה לרבו המובהק.

 ולמרות גילו הצעיר כבר שמו הטוב הלך לפניו ובהיות כבן שש עשרה שנים בלבד כבר נתקבל לדומ"ץ בק"ק דינאב ושמש בביתו דינו של רבו הגה"ק המפורסם רבי יהושע מדינאב זי"ע ואחרי זמן נקרא אחר הכבוד לשמש כרב ואב"ד בק"ק סטריזוב ועוד מקומות עד שנתקבל לאבד"ק בעיר דינאב ושם מנו"כ.
בקיץ של שנת תקע"ה נחשכו המאורות הורם הנזר והוסרה העטרה מראשו של רבינו זי"ע בפטירת רבותיו הצדיקים הקדושים הרבי ר' מענדילי מרימאנוב זי"ע אשר נסתלק ביום ל"ד בעומר ובפטירת החוזה מלובלין זי"ע שנסתלק ביום ט' באב המה הלכו למנוחות, ומני אז התחילו חסידים ואנ"ש להסתופף בצל קדשו ולהתדבק בו ורבים באו אליו ליהנות ממנו עצה ותושי' ולהוושע ע"י תפילותיו בפקודת דבר ישועה ורחמים ונפלאות מסופר בו ובכח תפילותיו תפילת צדיק שאינן חוזרות ריקם. היה לוחם מלחמת ה' כנגד כת המשכילים את מלחמתו ניהל בעוז ובתקיפות מתוך חירוף נפש, לא הידר פני גדול ולא חת מפני איש, ובדרשותיו החוצבים להבות אש ניכר כי חם לבו בקרבו כנגדם, ואמנם כל צדיקי הדורות לחמו בהם ובעיקר משנת תקע"ה ואילך, ואולם רבינו אזר עוז בעצמו והטיל את עצמו עם כל כוחותיו וכשרונותיו למערכה זו עד כדי סכנת נפשות כנודע, הוא אף חיבר ספר מיוחד כנגד המשכילים בשם מעין גנים.

מוחו היה עצום וכבור סיד שאינו מאבד טיפה, ואמרו עליו שהיו לו שני מוחות והיה יכול לכתוב שני מכתבים בבת אחת, וכן הרבה מספריו וחידושי תורתו היה כותב תוך שקיבל אנשים לעצה ותושיה, ועכ"ז קשה לתאר כיצד הספיק לכתוב כל כך הרבה בעוד שחי בסה"כ נ"ח שנים בלבד כשברובן הגדול כיהן כרב ובחלקן גם ניהל עדה בישראל, ואכן מספרים שחידושיו היה כותב על נייר עבה וכפול אשר הדיו נספג בו מיד, ולמרות זאת כאשר רבינו היה מסיים את כתיבתו של גיליון כזה עדיין רטוב היה הדיו אשר בראש העמוד ואמרו צדיקים שהוא כתב את חידושיו בהשבעת הקולמוס וכן היה כותב את חידושיו כמעט ללא הרף בכל עת מצוא, ואף ביום שישי עסק בכתיבה עד סמוך לכניסת השבת, רק מיד לאחר הדלקת הנרות כאשר היתה ניגשת הרבנית ואומרת אליו החייט כבר הניח את מחטו והסנרלר כבר הניח את פטישו אז היה מניח רבינו את קולמסו.
ואכן זכה רבינו זי"ע שיתקבלו ספריו הקדושים בכל העולם ומן הבאר הזאת ישתו העדרים עדרי צאן קדשים והיו נערצים ונקדשים על ידי צדיקי הדור חסידים ואנשי מעשה אשר היו שותים בצמא את דברי קדשו ועשו את דבריו הק' ליסוד מוסד ולאבן פנה לדבריהם, וביותר נתקבל ספרו הקדוש בני יששכר אשר מיום שהופיע בעולם כמעט ואין בית אשר לא ראה את אור הספר הנ"ל.

בשב"ק לפני הסתלקותו דיבר הרבה מענין שפתותיו דובבות בקבר, והראה על שפתותיו הק' ואמר האם ידובבו שפתיים אלו בקבר, רבינו נסתלק והחזיר את נשמתו אל יוצרה ביום י"ח לחדש טבת שנת תר"א, והשאיר אחריו ברכה את הספרים דלהלן, בני יששכר על שבתות ומועדי השנה, רגל ישרה מפתח לערכי קבלה, מעין גנים בגנות החקירה וההשכלה, דרך פקודיך על תרי"ג מצוות, אגרא דכלה על התורה, אגרא דפרקא ענינים שונים, מגיד תעלומה על מס' ברכות, והיה ברכה על משניות ברכות ושבת, ריח דודאים על מס' מגילה, חידושי מהרצ"א על הל' חנוכה, הוספות מהרצ"א על ספר סור מרע ועשה טוב, הגהות מהרצ"א על הזוה"ק, ברכה משולשת על משניות, ליקוטי מהרצ"א עה"ת, דרך עדותיך על ספר יהושע, כלי הרואים על ספר עובדיה, ודברים נחמדים חידושים על ש"ס, גם כתב הגהות על ספר חכמת הנפש.  
